CELEX: 32018R1065
Language: sk
Date: 2018-07-27 00:00:00
Title: Nariadenie Komisie (EÚ) 2018/1065 z 27. júla 2018, ktorým sa mení nariadenie (EÚ) č. 1178/2011, pokiaľ ide o automatické uznávanie platnosti preukazov spôsobilosti letovej posádky Únie a výcvik vzletu a pristátia

30.7.2018   
               
               
                  SK
               
               
                  Úradný vestník Európskej únie
               
               
                  L 192/31
               
            
         NARIADENIE KOMISIE (EÚ) 2018/1065
         z 27. júla 2018,
         ktorým sa mení nariadenie (EÚ) č. 1178/2011, pokiaľ ide o automatické uznávanie platnosti preukazov spôsobilosti letovej posádky Únie a výcvik vzletu a pristátia
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 216/2008 z 20. februára 2008 o spoločných pravidlách v oblasti civilného letectva a o zriadení Európskej agentúry pre bezpečnosť letectva, ktorým sa zrušuje smernica Rady 91/670/EHS, nariadenie (ES) č. 1592/2002 a smernica 2004/36/ES (1), a najmä na jeho článok 7 ods. 6,
         keďže:
         
                     (1)
                  
                  
                     V nariadení Komisie (EÚ) č. 1178/2011 (2) sa stanovujú technické požiadavky na osvedčovanie výcvikových zariadení na simuláciu letu, osvedčovanie pilotov zapojených do prevádzky niektorých lietadiel a osvedčovanie osôb a organizácií zapojených do výcviku, skúšania a kontroly týchto pilotov.
                  
               
                     (2)
                  
                  
                     V nadväznosti na inšpekcie na odbavovacej ploche mimo územia členských štátov, pri ktorých sa zistilo, že členovia letovej posádky prevádzkovali lietadlo registrované v inom členskom štáte než v tom, ktorý vydal ich preukazy spôsobilosti pilotov, Medzinárodná organizácia civilného letectva (ICAO) zmenila prílohu 1 k Chicagskému dohovoru o medzinárodnom civilnom letectve s cieľom uľahčiť automatické uznávanie platnosti preukazov spôsobilosti cez dohody regionálnych organizácií dohľadu nad bezpečnosťou.
                  
               
                     (3)
                  
                  
                     Uvedená zmena by sa mala zohľadniť v nariadení (EÚ) č. 1178/2011, aby sa umožnilo automatické uznávanie platnosti preukazov spôsobilosti letovej posádky Únie v tretích krajinách. V súlade so zmenou 174 bodu 1.2.2.3.2.1 prílohy 1 k dohovoru ICAO by sa malo stanoviť prechodné obdobie na vykonanie potrebných zmien existujúcich preukazov spôsobilosti pilotov.
                  
               
                     (4)
                  
                  
                     Od nadobudnutia účinnosti prílohy I (časť FCL) k nariadeniu (EÚ) č. 1178/2011, ktorá bola vypracovaná podľa podmienok stanovených v Jednotných leteckých predpisoch o preukazoch spôsobilosti letovej posádky (JAR-FCL 1), Únia uplatňuje prístup založený najmä na kompetenciách s cieľom zabezpečiť vykonávanie primeraných a výkonnostných požiadaviek na vydávanie preukazov spôsobilosti členov letovej posádky. Požiadavka výcviku vzletu a pristátia v pokročilom štádiu výcvikového kurzu viacčlennej posádky by sa preto mala zmeniť v súlade s odporúčaniami ICAO v dokumente 9868 „Postupy leteckých navigačných služieb – Výcvik“ (PANS-TRG).
                  
               
                     (5)
                  
                  
                     Európska agentúra pre bezpečnosť letectva predložila Komisii návrh vykonávacích predpisov spolu so svojimi stanoviskami č. 16/2016 a č. 03/2017.
                  
               
                     (6)
                  
                  
                     Nariadenie (EÚ) č. 1178/2011 by sa preto malo zodpovedajúcim spôsobom zmeniť.
                  
               
                     (7)
                  
                  
                     Opatrenia uvedené v tomto nariadení sú v súlade so stanoviskom výboru zriadeného článkom 65 nariadenia Európskeho parlamentu a Rady (ES) č. 216/2008,
                  
               PRIJALA TOTO NARIADENIE:
         
            Článok 1
            Nariadenie (EÚ) č. 1178/2011 sa mení takto:
            
                        1.
                     
                     
                        V článku 4 sa dopĺňa tento odsek:
                        
                           „9.   Pokiaľ ide o preukazy spôsobilosti vydané pred 19. augustom 2018, členské štáty musia najneskôr do 31. decembra 2022 splniť požiadavky stanovené v článku ARA.FCL.200 bode a) druhom odseku zmenenom nariadením Komisie (EÚ) 2018/1065 (*1) najneskôr do 31. decembra 2022.
                        
                        
                           (*1)  Nariadenie Komisie (EÚ) 2018/1065 z 27. júla 2018, ktorým sa mení nariadenie (EÚ) č. 1178/2011, pokiaľ ide o automatické uznávanie platnosti preukazov spôsobilosti letovej posádky Únie a výcvik vzletu a pristátia (Ú. v. EÚ L 192, 30.7.2018, s. 31).“"
                        
                     
                  
                        2.
                     
                     
                        Príloha I (časť FCL) sa mení takto:
                        
                                    a)
                                 
                                 
                                    V článku FCL.045 sa dopĺňa toto písmeno e):
                                    
                                                „e)
                                             
                                             
                                                Pilot, ktorý chce lietať mimo územia Únie v lietadle registrovanom v inom členskom štáte než v tom, ktorý vydal preukaz spôsobilosti letovej posádky, musí mať so sebou v písomnej alebo elektronickej forme najnovšie vydanie dodatku ICAO s odkazom na evidenčné číslo dohody ICAO, v ktorej sa potvrdzuje automatické uznávanie platnosti preukazov spôsobilosti, ako aj zoznam štátov, ktoré sú zmluvnými stranami tejto dohody.“;
                                             
                                          
                              
                                    b)
                                 
                                 
                                    V dodatku 5 sa bod 11 nahrádza takto:
                                    
                                                „11.
                                             
                                             
                                                Na zaistenie spôsobilosti žiadateľov zahŕňa výcvikový kurz najmenej 12 vzletov a pristátí. Počet týchto vzletov a pristátí sa môže znížiť najmenej na šesť za predpokladu, že schválená výcviková organizácia a prevádzkovateľ pred poskytnutím výcviku zabezpečia:
                                                
                                                            a)
                                                         
                                                         
                                                            zavedenie postupu na posúdenie požadovanej úrovne spôsobilosti žiaka-pilota a
                                                         
                                                      
                                                            b)
                                                         
                                                         
                                                            zavedenie postupu na zabezpečenie prijatia nápravných opatrení, ak z hodnotenia počas výcviku vyplýva ich nevyhnutnosť.
                                                         
                                                      Uvedené vzlety a pristátia sa uskutočnia pod dohľadom inštruktora v letúne typu, na ktorý sa má vydať typová kvalifikačná kategória.“
                                             
                                          
                              
                  
                        3.
                     
                     
                        Príloha VI (časť ARA) sa mení takto:
                        
                                    a)
                                 
                                 
                                    Článok ARA.GEN.105 sa mení takto:
                                    
                                                i)
                                             
                                             
                                                vkladajú sa tieto body 3a a 3b:
                                                
                                                            „3a.
                                                         
                                                         
                                                            ‚ARO.RAMP‘ je podčasť RAMP prílohy II k nariadeniu o letovej prevádzke;
                                                         
                                                      
                                                            3b.
                                                         
                                                         
                                                            ‚Automatické uznanie platnosti‘ je prijatie, bez formalít, preukazu spôsobilosti letovej posádky zmluvným štátom ICAO uvedeným v dodatku ICAO, ktorý bol vydaný v danom štáte v súlade s prílohou I k Chicagskému dohovoru.“;
                                                         
                                                      
                                          
                                                ii)
                                             
                                             
                                                bod 12 sa nahrádza takto:
                                                
                                                            „12.
                                                         
                                                         
                                                            ‚Dodatok ICAO‘ je dodatok k preukazu spôsobilosti člena letovej posádky, ktorého platnosť sa automaticky uznala a ktorý bol vydaný v súlade s prílohou 1 k Chicagskému dohovoru, uvedený v položke XIII preukazu spôsobilosti letovej posádky.“;
                                                         
                                                      
                                          
                              
                                    b)
                                 
                                 
                                    Článok ARA.FCL.200 sa mení takto:
                                    V článku ARA.FCL.200 sa písmeno a) nahrádza takto:
                                    
                                                „a)
                                             
                                             
                                                Vydávanie preukazov spôsobilosti a kvalifikácií. Príslušný orgán vydá preukaz spôsobilosti letovej posádky a súvisiace kvalifikácie, pričom použije formulár ustanovený v dodatku I k tejto časti.
                                                Ak chce pilot lietať mimo územia Únie v lietadle registrovanom v inom členskom štáte než v tom, ktorý vydal preukaz spôsobilosti letovej posádky, príslušný orgán:
                                                
                                                            1.
                                                         
                                                         
                                                            pridá túto poznámku do položky XIII preukazu spôsobilosti letovej posádky: ‚Platnosť tohto preukazu spôsobilosti sa automaticky uznáva podľa dodatku ICAO k tomuto preukazu spôsobilosti‘ a
                                                         
                                                      
                                                            2.
                                                         
                                                         
                                                            sprístupní dodatok ICAO pilotovi v tlačenej alebo elektronickej podobe.“;
                                                         
                                                      
                                          
                              
                                    c)
                                 
                                 
                                    V dodatku I písm. a) bode 2. sa položka XIII nahrádza takto:
                                    
                                                „XIII)
                                             
                                             
                                                poznámky: t. j. osobitné doložky týkajúce sa obmedzení a doložky k oprávneniam vrátane doložiek jazykovej spôsobilosti, poznámky o automatickom uznávaní platnosti preukazu spôsobilosti a kvalifikácií pre lietadlá podľa prílohy II používané v obchodnej leteckej doprave a“.
                                             
                                          
                              
                  
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné v členských štátoch v súlade so zmluvami.
            V Bruseli 27. júla 2018
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 79, 19.3.2008, s. 1.
         
            (2)  Nariadenie Komisie (EÚ) č. 1178/2011 z 3. novembra 2011, ktorým sa ustanovujú technické požiadavky a administratívne postupy týkajúce sa posádky civilného letectva podľa nariadenia Európskeho parlamentu a Rady (ES) č. 216/2008 (Ú. v. EÚ L 311, 25.11.2011, s. 1).